Mamadou Dia

Òm polìtich an Fransa e an Senegal.
Mamadou Dia a l'era nà ai 18 ëd luj dël 1910 a Khombole e a l'é mòrt a Dakar ai 25 ëd gené dël 2009.

Dël 1948 a l'é stàit fondador, ansema a Léopold Sédar Senghor, dël Blòch Popolar Senegalèis; dal 1949 al 1956 a l'é stàit diputà a la Ciambrea Nassional fransèisa.
Dal 1956 a l'é vnù ël prim cap d'un goern senegalèis.
Ai 17 dë dzèmber dël 1962, për fé front ai diputà che, d'acòrd con ël pressident Senghor, a veulo felo robaté con na mossion ëd censura, a ciama a l'armada d'ampedì a la Ciambrea ëd voté, ma ij soldà as buto da la part dël pressident, ch'a fa aresté sò rival: apress, Senghor a consentrërà për tant temp ij podèj ëd cap dlë stat e cap dël goern.
Mnà dnans a l'àuta cort ëd giustissia për tentà colp dë stat, Mamadou Dia e vàire dij sò ministr, difendù da Robert Badinter e Abdoulaye Wade, ancheuj pressident dël Senegal, a son condanà a 'd pen-e pesante: dël maj 1963 a lo condan-o a la deportassion definitiva an leu fortifià.
A torna an libertà dël 1974 e dël 1976 a l'é grassià.

Dia, Mamadou
Dia, Mamadou